Gedagte vir die dag: Brandarm, en tog skatrykFoto: pixabay.com Al is hulle ook hewig getoets deur swaarkry, het hulle uiter mate blymoedig gebly, en hulle groot armoede het uit geloop op oorvloedige vrygewigheid. (2 Korintiërs 8:2) Die gemeente in Masedonië het die sin van die lewe ontdek. In hulle doen en late kon ’n mens agterkom watter verskil Christus in mense se lewens kan maak. Hulle geloof was nie net ’n kopgeloof nie, maar dit het in hulle optrede weer klank gevind. Die Masedoniese gelowiges was arm mense. Hulle het gesukkel om kop bo water te hou. Maar die oomblik toe hulle hoor dat die gelowiges in Judea swaarkry, was hulle onmiddellik bereid om tot die noodfonds by te dra. Benewens die feit dat hulle arm was, was hulle ook swaar beproef deur verdrukking. Die mense het rede gehad om afgerem te voel en dikmond deur die lewe te gaan. Maar nee, hulle blydskap was oorvloedig! Dit is mos nie normaal nie!? Wat makeer hierdie mense? Hulle makeer niks. Hulle het net iets wat ander nie het nie. Hulle het die lewende Here in hulle lewens. Want, sê Paulus, hulle het hulle eers aan die Here toegewy en toe was hulle gereed en toegerus om hulle vir ander beskikbaar te stel. Watter voorbeeld! Die wins van verlies word nêrens so treffend verbeeld as in hierdie gemeente se lewe nie.